Jørgen Arbo-Bæhr (EL), 2007-02-06:
Det er beskæmmende at høre på, hvordan vi herinde kan blive ved med at møde modstand mod selv mindre tiltag til begrænsninger af biltrafikken i de store byer.
Spørgsmålet er jo: Hvor mange biler skal der være i de større byer?
Hvor lange køer skal vi have i myldretiden?
Hvor meget mere forurening skal vi have, før regeringen og Dansk Folkeparti synes, det er en god idé at indføre f.eks. sådan noget som et trafikbetalingssystem?
Vi er kommet dertil, hvor man ikke engang kan forsøge at løse problemerne ved f.eks. at have flere busser, for hvad hjælper flere busser, når busserne ikke kan komme frem?
Nok har ministeren for nylig nedsat en såkaldt Infrastrukturkommission, der har til opgave, og jeg citerer: »... at analysere fremtidens behov for infrastruktur og komme med forslag og strategier vedrørende håndteringen af de langsigtede udfordringer for transportinfrastrukturen.«
Det lyder fint, men det kan godt vare længe, før vi ser noget som helst fra den her kommissions hånd, noget, der kan bruges i forbindelse med trængselsproblemerne, der er i de større bysamfund og på de mange indfaldsveje.
Ligeledes er der et argument om, at man inden længe går i gang med arbejdet med Cityringen, og så ser det hele straks meget bedre ud.
Tiden arbejder for bompengene, og befolkningen i København er positivt indstillet, som det fremgår af gallupundersøgelser, der fortæller, at to ud af tre københavnere ønsker bompenge indført.
Det er så vidt, at selv Venstres trafikordfører på Københavns Rådhus støtter ideen.
Forslagsstillerne har flere relevante referencer til de gode erfaringer, der er gjort med bompenge i f.eks. London, Oslo og Stockholm, og jeg kan supplere med Singapore, hvor myldretidstrafikken faldt med ca. 75 pct., da man indførte bompenge.
Bemærkelsesværdigt er det, at regerin gens egne vismænd anbefaler bompenge, og at de bakkes op af ledende trafikforskere.
Hvordan reagerer regeringen så?
Jo, med korslagte arme afvises bompengene med det vante: Det er i strid med skattestoppet.
Det er absurd, at den regering, der hævder at sætte samfundets dynamik højt, ikke vil se, at man dermed hæmmer dynamikken, når man lader bilerne kvæle byernes erhvervsmæssige, sociale og kulturelle udfoldelse af aktiviteter.
Trængselsproblemerne er så alvorlige, at det ikke kun er København og Århus, der skal have hjemmel til at indføre betalingsordninger.
Vi mener, at den mulighed skal gives til alle landets kommuner, og at indførelse af bompenge må bero på et lokalt skøn.
Det er tilsvarende, når vi skal diskutere, hvad provenuet skal bruges til.
Her mener vi, at provenuet skal øremærkes til gavn for det trafikale miljø og trafiksikkerheden, til udbygning af den kollektive trafik og til bedre forhold for gående og cyklister, tiltag, der vil gavne alle trafikanter, også bilisterne.
Det gælder om at komme i gang, og her er bompengene det hurtige og nemme system, der ikke kræver de store investeringer og tekniske forberedelser.
Men bompengene skal kun betragtes som det første skridt.
Der er mange andre skridt, og det næste består i at indføre det mere retfærdige roadpricing, hvor alle betaler for den afstand, de kører, mens bompengene lader dem, der bor inden for bompengeringen, køre gratis.